EUROOPAN UNIONIN VIRKAMIESTUOMIOISTUIMEN TUOMIO (ensimmäinen jaosto)

2 päivänä lokakuuta 2012

Asia F‑52/05 RENV

Q

vastaan

Euroopan komissio

Henkilöstö – Asian palauttaminen virkamiestuomioistuimeen kumoamistuomion jälkeen – Avustamisvelvollisuus – Työpaikkakiusaaminen – Väliaikainen siirtotoimenpide – Korvaus henkisestä kärsimyksestä – Urakehitystä koskevat kertomukset – Sairauden vuoksi perustellut poissaolot, joita ei ole otettu huomioon

Aihe: Asian F‑52/05 kanteen, joka alun perin nostettiin EY 236 ja EA 152 artiklan nojalla, palauttaminen virkamiestuomioistuimeen Euroopan unionin yleisen tuomioistuimen asiassa T-80/09 P, komissio vastaan Q, 12.7.2011 antamalla tuomiolla (jäljempänä kumoamistuomio), jolla kumotaan osittain virkamiestuomioistuimen asiassa F-52/05, Q vastaan komissio, 9.12.2008 antama tuomio (jäljempänä alkuperäinen tuomio), jossa lausuttiin 4.7.2005 nostetusta kanteesta, jolla Q vaati virkamiestuomioistuinta ensimmäiseksi kumoamaan komission implisiittisen hylkäämispäätöksen, joka koski hänen avustamispyyntöään, toiseksi kumoamaan hänestä ajanjaksolle 1.1.–31.10.2003 ja ajanjaksolle 1.11.–31.12.2003 laaditut urakehitystä koskevat kertomukset (jäljempänä vuoden 2003 urakehitystä koskevat kertomukset), ja kolmanneksi velvoittamaan komission maksamaan hänelle vahingonkorvausta.

Ratkaisu: Urakehitystä koskevat kertomukset kumotaan. Komissio velvoitetaan maksamaan kantajalle 10 000 euroa. Komissio vastaa omista oikeudenkäyntikuluistaan, jotka ovat aiheutuneet Euroopan unionin yleisessä tuomioistuimessa käydystä menettelystä ja virkamiestuomioistuimessa käydyistä kahdesta menettelystä, ja se velvoitetaan korvaamaan kolme neljäsosaa kantajan oikeudenkäyntikuluista, jotka ovat aiheutuneet virkamiestuomioistuimessa käydyistä kahdesta menettelystä. Kantaja vastaa omista oikeudenkäyntikuluistaan, jotka ovat aiheutuneet Euroopan unionin yleisessä tuomioistuimessa käydystä menettelystä ja yhdestä neljäsosasta omista oikeudenkäyntikuluistaan, jotka ovat aiheutuneet virkamiestuomioistuimessa käydyistä kahdesta menettelystä.

Tiivistelmä

1. Virkamiehet – Arviointi – Urakehitystä koskeva kertomus – Perusteltujen poissaolojen huomioimatta jättäminen – Kertomuksen kumoaminen

(Henkilöstösääntöjen 43 artikla)

2. Virkamiehet – Työpaikkakiusaaminen – Hallinnolle kuuluva avustamisvelvollisuus – Väliaikaisen siirtotoimenpiteen toteuttamisesta kieltäytyminen – Virkamiehen oikeus saada kohtuullinen korvaus henkisestä kärsimyksestä

(Henkilöstösääntöjen 24 artikla)

1. Vaikka virkamiehelle ei saa aiheutua arvioinnissa haittaa hänen perustelluista poissaoloistaan, hänelle tehokkuudesta annettavaa arvosanaa voidaan korottaa, jotta huomioidaan olosuhteet, joissa hän on työskennellyt siitä huolimatta, että hänellä on poissaolon vuoksi ollut vähemmän varsinaista työaikaa. Näin ollen se, että toimielin laiminlyö urakehitystä koskevan kertomuksen laatimisen yhteydessä velvollisuutta ottaa virkamiehen tuottavuuden arvioinnissa huomioon sairauden vuoksi perustellut poissaolot, on ilmeinen arviointivirhe, jonka perusteella kyseinen kertomus on kumottava.

(ks. 23–25 kohta)

Viittaukset:

Ensimmäisen oikeusasteen tuomioistuin: asia T‑102/08 P, Sundholm v. komissio, 6.10.2009, 29 kohta

2. Siitä, että toimielin kieltäytyy toteuttamasta väliaikaista siirtotoimenpidettä työpaikkakiusaamista koskevalle väitteelle perustuvan avustamispyynnön yhteydessä, voi aiheutua oletetulle uhrille seurauksia, jotka ovat haitallisempia kuin hallinnollisen tutkimuksen aloittamisen viivästyminen, ja täten aiheutuneesta henkisestä kärsimyksestä on myönnettävä asianmukainen korvaus.

(ks. 31 kohta)